LV Eiropas Savienības Oficiālais Vēstnesis L 278/8

PADOMES LĒMUMS

(2014. gada 23. jūnijs),

ar ko apstiprina to, ka Eiropas Komisija Eiropas Atomenerģijas kopienas vārdā noslēdz Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses

(2014/670/Euratom)

EIROPAS SAVIENĪBAS PADOME,

ņemot vērā Eiropas Atomenerģijas kopienas dibināšanas līgumu un jo īpaši tā 101. panta otro daļu,

ņemot vērā Eiropas Komisijas ieteikumu,

tā kā:

(1) Padome 2007. gada 22. janvārī pilnvaroja Eiropas Komisiju sākt sarunas ar Ukrainu par jauna nolīguma noslēgšanu starp Eiropas Savienību un Ukrainu, kurš aizstātu Partnerības un sadarbības nolīgumu (1).

(2) Ņemot vērā ciešās vēsturiskās attiecības un aizvien ciešākas saiknes starp pusēm, kā arī to vēlmi vērienīgi un novatoriski nostiprināt un paplašināt attiecības, sarunas par Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses (turpmāk “nolīgums”), veiksmīgi tika pabeigtas 2012. gadā, nolīgumu parafējot.

(3) Eiropas Komisija 2013. gada 15. maijā ierosināja Padomei, ka nolīgums būtu jāparaksta Savienības vārdā un daļēji jāpiemēro provizoriski starp Savienību un Ukrainu saskaņā ar nolīguma 486. pantu, ņemot vērā tā noslēgšanu vēlāk.

(4) Par jautājumiem, kas attiecas uz Līgumu par Eiropas Savienību un Līgumu par Eiropas Savienības darbību, nolīguma parakstīšanai un noslēgšanai ir paredzēta atsevišķa procedūra.

(5) Nolīgumā ir aptverti arī jautājumi, kas ir Eiropas Atomenerģijas kopienas kompetencē, proti, 342. pants un XXVII pielikums, ciktāl tas attiecas uz kodoljautājumiem.

(6) Tādēļ nolīgums būtu jānoslēdz arī Eiropas Atomenerģijas kopienas vārdā par jautājumiem, kas attiecas uz Euratom līguma darbības jomu.

(7) Saskaņā ar Euratom līguma 102. pantu nolīgums nevar stāties spēkā attiecībā uz Eiropas Atomenerģijas kopienu, kamēr dalībvalstis nav informējušas Eiropas Komisiju, ka nolīgums ir stājies spēkā saskaņā ar to attiecīgajiem valsts tiesību aktiem.

(8) Tādēļ būtu jāapstiprina tas, ka Eiropas Komisija noslēdz nolīgumu Eiropas Atomenerģijas kopienas vārdā,

IR PIEŅĒMUSI ŠO LĒMUMU.

1. pants

Ar šo tiek apstiprināts tas, ka Eiropas Komisija Eiropas Atomenerģijas kopienas vārdā noslēdz Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses (2).

2. pants

Šis lēmums stājas spēkā tā pieņemšanas dienā.

Luksemburgā, 2014. gada 23. jūnijā Padomes vārdā – priekšsēdētāja C. ASHTON

(1) Partnerības un sadarbības nolīgums starp Eiropas Kopienām un to dalībvalstīm un Ukrainu (OV L 49, 19.2.1998., 3. lpp.).

(2) Nolīguma teksts ir pievienots Padomes Lēmumam 2014/295/ES (2014. gada 17. marts) par to, lai Eiropas Savienības vārdā parakstītu un provizoriski piemērotu Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses, izņemot noteikumus saistībā ar attieksmi pret trešo valstu valstspiederīgajiem, kas kā darba ņēmēji ir likumīgi nodarbināti otras puses teritorijā, attiecībā uz tā preambulu, 1. pantu un I, II un VII sadaļu (OV L 161, 29.5.2014., 1. lpp.).